SET เช้าพุ่ง 13 จุด รับแรงซื้อหุ้นบิ๊กแคป-ราคาน้ำมันดีดตัวขึ้น หนุน  
SET เช้าพุ่ง 13 จุด รับแรงซื้อหุ้นบิ๊กแคป-ราคาน้ำมันดีดตัวขึ้นหลังสต๊อกน้ำมันดิบสหรัฐลดลง อีกทั้งมีปัจจัยบวกเฉพาะตัวที่ได้จากมาตรการกระตุ้นเศรษฐกิจของภาครัฐฯ
23 ธ.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.25 น. อยู่ที่ 1,639.30 จุด เพิ่มขึ้น 12.51 จุด หรือ 0.77% สูงสุดที่ 1,640.21 จุด ต่ำสุดที่ 1,632.90 จุด มูลค่าการซื้อขาย 13.75 หมื่นล้านบาท
นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้คาดแกว่งตัวในกรอบ สอดคล้องกับตลาดหุ้นอื่นในภูมิภาคเอเชีย เนื่องจากเข้าใกล้วันหยุดยาวเทศกาลปีใหม่ ทำให้ปริมาณการซื้อขายค่อนข้างเบาบางลง ขณะเดียวกันนักลงทุนยังติดตามดูการแพร่ระบาดของโอมิครอน ว่าสถานการณ์จะแย่ลงหรือไม่ รวมถึงมาตรการผลักดันการใช้รถยนต์ไฟฟ้า (EV) ของภาครัฐ
อย่างไรก็ตามวันนี้ตลาดฯ ก็ได้ปัจจัยหนุนเล็กๆ จากสำนักงานคณะกรรมการอาหารและยาสหรัฐ (FDA) ได้อนุมัติการใช้ยาแพกซ์โลวิด (Paxlovid) ของบริษัทไฟเซอร์ในการรักษาผู้ป่วยโควิด-19 เป็นกรณีฉุกเฉินแล้ว
ทั้งนี้ให้แนวรับไว้ที่ 1,620 จุด และแนวต้าน 1,635 จุด
ด้านบล.กรุงศรี ระบุในบทวิเคราะห์วันนี้ (23 ธ.ค.2564) ว่า  คาด SET แกว่งตัว 1,620-1,635 จุด แม้จะมีรายงานอาการรุนแรงลดลง ในผู้ติดเชื้อ Omicron เมื่อเทียบกับเดลต้า รวมถึงราคาน้ำมันดิบดีดตัวขึ้นหลังสต๊อกน้ำมันดิบสหรัฐลดลง อย่างไรก็ตามควรระวังการปรับพอร์ตของ Foreign ก่อนหยุดยาวคริสต์มาสซึ่งจะส่งให้ดัชนีผันผวน
ส่วนบล.เคทีบีเอสที ระบุในบทวิเคราะห์วันนี้ (23 ธ.ค.2564) ว่า ความกังวลของนักลงทุนต่อ Omicron ลดลงตามลำดับ แม้จะวางใจไม่ได้มากนัก แต่เชื่อว่านักลงทุนเริ่มมองข้ามจุดนี้ไปแล้ว ตลาดมีโอกาสเกิด santa rally ช่วงสัปดาห์สุดท้าย หุ้นที่คาดจะขึ้นส่งท้ายปี นอกจากจะเป็นหุ้นที่มีปัจจัยบวกเฉพาะตัวหรือได้ประโยชน์จากมาตรการกระตุ้นเศรษฐกิจของภาครัฐฯ หุ้นในชุดนี้ ได้แก่ CRC, SPVI, SYNEX, ERW เป็นต้น สำหรับพอร์ตหุ้นวันนี้นำ DITTO,BAM ออก และเพิ่ม EPG, AWC เข้ามาแทน พอร์ตหุ้นประกอบด้วย: EPG (10%), AWC (10%), STEC (10%), GPSC (10%), THCOM (10% ), PTTGC (15% ), SCB (15% ), FORTH (10%)
 
 